God Se Groot Plan Vir My/Storiebybel (Hardeband)
Veertig gewilde Bybelstories om kinders hul Godgegewe doel hier op aarde te leer – van Adam en Eva tot Jesus se wonderwerke.
Pastoor Rick Warren se topverkoper Die doelgerigte lewe het meer as 32 miljoen eksemplare verkoop. Nou kan kinders ook leer wat God vir hul lewe wil hê danksy die 40 Bybelstories in dié boek. Deur die verhale van karakters soos Moses, Josef, Daniël, Ester en Dawid vind kleintjies elke dag uit wat God van hulle verwag en hoe hulle moet leef.
Van die temas sluit in:
God vertrou jou
God wil jou vriend wees
Wat vir God die belangrikste is
Die rede vir alles
Liriese teks, pragillustrasies en nuttige punte vir bespreking en nadenke aan die einde van elke storie, sal verseker dat kleuters nie kan wag om te ontdek wat hul lewensdoel is nie.
Dit begin alles met God
Hierdie boek is vir jou, maar dit gaan nie oor jou nie. Dit gaan oor God, want Hy is die Een wat alles gemaak het – van sonsondergange en sterre tot storms en seisoene. Sonder God sou daar niks gewees het nie. Jy kan baie leer oor God deur net na die wêreld rondom jou te kyk. Dit wys vir jou hoe ongelooflik wonderlik Hy is. Onthou ook om na jouself te kyk. Jy is ’n baie spesiale deel van God se skepping. Wanneer jy hierdie storie uit die Bybel lees, onthou dat God van die heel begin af daar was. Hy het iets groots en belangriks vir die hele skepping beplan, en jy is deel daarvan!
Die skepping GENESIS 1:1–2:2 In die begin – lank, lank gelede – het God die aarde, son, maan en sterre gemaak. Maar nog voordat Hy enigiets gemaak het, was God daar. God was nog altyd daar! Toe het God gepraat, en die aarde en die hemele het begin bestaan. Die aarde was swarter as die donkerte wanneer jy saans die lig afsit. God het gesê: “Laat daar lig wees,” en die lig het helder in die wêreld begin skyn. God het die lig “dag” genoem en die donkerte “nag”. Dit was die eerste dag op aarde. Daarna het God vir die donker wolke rondom die aarde gesê om op te breek. Die lug het sigbaar geword. God het die lug bo die aarde “hemel” genoem. Dit was die tweede dag.
“Laat die water op die aarde in een plek bymekaarkom, en laat die droë grond te voorskyn kom,” het God gesê. En dit is wat gebeur het. God het die water “see” genoem, en Hy het die droë grond “aarde” genoem. Toe het Hy die aarde versier met gras, blomme en vrugtebome. Dit was die derde dag op aarde.
God het gesê: “Laat daar ligte in die yslike groot hemelruim wees.” Die son het in die dag begin skyn, en die maan en sterre het in die nag lig gegee. Dit het op die vierde dag gebeur.
Op die vyfde dag het God gesê: “Laat daar visse in die see swem en voëls in die lug vlieg.” Toe het visse hul vinne begin beweeg en in die see rondgeswem, en die voëls het hul vlerke geklap en oor die land gevlieg. Op die sesde dag het God gesê: “Laat daar diere op die aarde wees.” En allerhande soorte diere het deur die gras gekruip en oor die land gehardloop. Hulle het deur die lug gesweef en in die see rondgeswem. In ses dae het God die hemel, die aarde en alles daarop gemaak. Maar Hy was nog nie klaar nie. Sy grootste skepping was nog op pad.
Dit begin alles by God
God het ’n belangrike plan vir alles wat Hy gemaak het.
Alles het begin toe God die hemel en die aarde gemaak het. – Genesis 1:1, Die Bybel vir almal
Wanneer jy buite is, wat is van die dinge wat jy kan sien wat God gemaak het?
You're reviewing: God Se Groot Plan Vir My/Storiebybel (Hardeband)